L’alcalde de Paterna ordena un Pla d’Actuació Integral sobre els Serveis Socials per a optimitzar-los i ajustar-los a la realitat del municipi
18/06/2015

# L’alcalde de Paterna ordena un Pla d’Actuació Integral sobre els Serveis Socials per a optimitzar-los i ajustar-los a la realitat del municipi

[![Foto recurso del Ayuntamiento](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

18.06.2015

Juan Antonio Sagredo considera necessària una revisió en profunditat dels procediments de protecció social per a fer-los més eficients i adequar-los a les necessitats dels paterneros

L’Alcalde afirma que la millora dels Serveis Socials de Paterna també depén de noves formes d’organització i gestió eficaç, i no sols d’un major esforç econòmic

Amb l’objectiu de millorar l’eficiència i l’equitat dels Serveis Socials de Paterna i ajustar-los a la verdadera realitat del municipi, l’alcalde Juan Antonio Sagredo ha decretat hui una revisió en profunditat dels procediments d’actuació d’esta àrea i dels seus protocols de protecció social.

Després d’intercanviar impressions amb el responsable del departament i fer un repàs del seu funcionament durant estos últims anys, l’alcalde ha considerat necessari dur a terme un Pla d’Actuació Integral amb vista a implantar a Paterna un model de protecció i inclusió social més ampli i efectiu.

“Cal treballar i actuar sobre les causes, i no sobre els efectes, que porten a moltes famílies paterneres a situacions límit”, ha afirmat Sagredo per a defendre un nou model públic que garantisca uns serveis socials justos i enfocats a la realitat global del poble, i no sols d’uns pocs.

En este sentit, el nou alcalde ha precisat que “l’optimització i millora del funcionament dels Serveis Socials de Paterna necessita de noves formes d’organització i gestió eficients, i no sols d’un major esforç econòmic”.

Així mateix, i conscient de les greus dificultats per les quals travessen desenes de llars a Paterna i del creixement en estos últims anys de la xifra de famílies en situació d’emergència social, Juan Antonio Sagredo ha destacat la necessitat de realitzar un diagnòstic realista i detallat de la situació social de Paterna en estos moments i allunyar-se de les polítiques clientelars practicades per l’anterior equip de govern.

“Defenem una administració local eficaç i compromesa amb tots els veïns, on els problemes s’aborden des del seu origen i es busque que el ciutadà siga una part activa, i no passiva, de tot este procés d’ajuda i integració social”, ha indicat l’alcalde que aposta per uns serveis socials racionals, eficients i de qualitat que cobrisquen les necessitats socials de la població paternera.